VSL sklep III Cp 1028/2015
Datum: 2015-06-03T02:00:00.000+02:00
ecli: ECLI:SI:VSLJ:2015:III.CP.1028.2015
sodisce: Višje sodišče v Ljubljani
oddelek: Civilni oddelek
institut: prehod zapuščine na državo - zapuščina brez dedičev - možnost odklonitve prevzema zapuščine brez dedičev - obvestitev države
jedro: Zapuščinsko sodišče mora pred izdajo sklepa o prenosu zapuščine brez dediča na državo obvestiti RS. Namen spremenjene zakonodaje je v tem, da se RS vnaprej seznani z morebitno prezadolženostjo zapuščine in ustrezno ukrepa.
zveza: ZFPPIPP člen 417a–417d.

## Jedro

Zapuščinsko sodišče mora pred izdajo sklepa o prenosu zapuščine brez dediča na državo obvestiti RS. Namen spremenjene zakonodaje je v tem, da se RS vnaprej seznani z morebitno prezadolženostjo zapuščine in ustrezno ukrepa.

## Izrek

Pritožbi se ugodi in se sklep sodišča prve stopnje razveljavi ter zadeva vrne sodišču prve stopnje v nov postopek.

## Obrazložitev

1. Zapuščinsko sodišče je z izpodbijanim sklepom o dedovanju odločilo, da se zapuščina, ki obsega 77,76 EUR na TRR pri N. d. d. št. ..., neplačana sredstva ZPIZ v višini 81,83 EUR in preplačilo domske oskrbe v domu ... v višini 623,34 EUR izroči v sorazmernem delu 17/100 Republiki Sloveniji in v sorazmernem delu 83/100 Mestni občini ...

2. Proti sklepu se za Republiko Slovenije pravočasno pritožuje Državno pravobranilstvo RS in predlaga njegovo razveljavitev in vrnitev zadeve v nov postopek. Navaja, da bi zapuščinsko sodišče moralo uporabiti določbe 417.a člena Zakona o finančnem poslovanju, postopkih zaradi insolventnosti in prisilnem prenehanju (ZFPPIPP), ki je začel veljati 15. 6. 2013 z Novelo E. 3. Pritožba je utemeljena.

4. Zakon o spremembah in dopolnitvah Zakona o finančnem poslovanju, postopkih zaradi insolventnosti in prisilnem prenehanju (ZFPPIPP-E), ki velja od 15. 6. 2013, je spremenil dedno pravno ureditev v primerih prehoda zapuščine na državo in sicer tako, da je Republika Slovenija pridobila pravno možnost odkloniti prevzem zapuščine brez dedičev (417.a do 417.d člen ZFPPIPP). V skladu z novo ureditvijo mora zapuščinsko sodišče pred izdajo sklepa o prenosu zapuščine brez dediča na državo obvestiti Republiko Slovenijo. Namen spremenjene zakonodaje je v tem, da se Republika Slovenija vnaprej seznani z morebitno prezadolženostjo zapuščine in ustrezno ukrepa, na kar v pritožbi utemeljeno opozarja.

5. Sodišče prve stopnje je izpodbijani sklep izdalo po uveljavitvi ZFPPIPP-E, zato je v pritožbi uveljavljena bistvena kršitev določb postopka iz 8. točke drugega odstavka 339. člena ZPP podana, kar je narekovalo razveljavitev sklepa in vrnitev zadeve v nov postopek (3. točka 365. člena v zvezi s 163. členom ZD), v katerem naj sodišče prve stopnje upošteva navedene določbe ZFPPIPP.